༼ཧཱུྃ་དང་། རྒྱུད་བཏུས་པོད་ཤྲཱི།༽༄༅། །དཔལ་ལྡན་ནཱ་ྃརོྃ་ཏ་པའི་ཞལ་གྱི་ལུང་། །ཚད་མ་བཞི་ལྡན་མཁྃའ་སྤྱོདྃ་དགའ་མའི་ལམ། །བརྒྱུད་ལྡན་ཞལ་རླངས་མ་ཡལ་སྙིངྃ་གི་ཐིྃག །མཁའ་སྤྱོད་འཁྲིད་པའི་ས་མཁན་མཛེས་རྒྱན་འདི། །སྤྲང་ཆལ་སྙོམ་ལས་མཁན་གྱི་སྙིང་བཅུད་དེ། །དམ་མེད་དབང་ཁྲིད་མ་ཐོབ་རྟོག་གེ་བ། །འདི་སྣང་གཟུ་ལུམ་མཁན་གྱི་སྤྱོད་ཡུལ་མིན། །དེ་ཕྱིར་དཔལ་མགོན་དུར་ཁྲོད་མགོན་པོ་ཡིས། །རབ་དམར་སྤྱན་གསུམ་འཁྱུགས་ལ་དུས་དྲུག་གཟིགས། །དམ་ཚིག་རྡོ་རྗེའི་རྭ་གདེངས་སྲ་བརྟན་རྒྱ། །ས་མ་ཡ༔ ༈ །ན་མོ་གུ་རུ་ཤྩ་བྷ་ག་ཝཱ་ཏི་བཛྲ་ཡོ་གི་ནཱི་ཡེ། འཕོ་མེད་བདེ་ཆེན་ཉི་གཞོན་སྣང་བས་མི་འབྲལ་རྟག་འཁྱུད་རིག་སྟོང་ཐུགས་དབྱིངས་ལྷ་ལམ་ཆེར། །མཁྱེནྃ་དང་བརྩེྃ་བའི་ཆུ་ཁུར་སྟུག་པོ་གསང་ཆེན་རིག་པའི་རང་གདངས་སྒྲ་བརྒྱའི་ང་རོ་ཅན། །ཐོག་མཐའ་བར་དགེའི་དབྃང་ཕྱུག་རྣམ་སྟེར་ཆོས་ཆར་གཤིན་པོྃ་ཀུྃན་དགྃའི་འཁྲི་ཤིང་ངེས་སྐྱེད་པ། །བསྐལ་པ་རྒྱུན་གྱི་འཁོར་ལོར་ལེགས་སྩོལ་ཧེ་རུ་ཀཿདཔལ་འཇྃམ་དབྱངྃས་བླ་མར་སྤྱི་བོས་འདུད། །དཔའ་བོའི་དབང་ཕྱུག་གཙུག་གི་འོད་དཀར་བདུད་རྩིའི་ཟེགས་མ་རྟག་འབབ་པ། །རྒོད་མའི་རིག་པ་ཙཎྜ་ལཱིས་བཞུས་ལྷན་སྐྱེས་བདེ་དྲོད་ཆེར་འབར་གཟི། །བདེ་ཆེན་རཀྟས་མངོན་པར་གསལ་བྱས་སྟོང་པ་བཅུ་དྲུག་དག་པའི་ལུས། །དམར་བས་རབ་སྒེག་མཁྃའ་སྤྱོདྃ་དགྃའ་མྃ་བདག་ལ་ཐུགས་རྗེས་རྟག་བརྩེར་མཛོད། །རྣལ་འབྱོར་དབང་མོ་མངོན་པར་རྗེས་ཆགས་བདུད་རྩིའི་རོ། །ཡང་ཡང་མྱངས་དེས་གྲུབ་པའི་ལུས་ཟུངས་ཡོངས་བརྟས་ཤིང་། །འཕགས་ཡུལ་བསྟན་པའི་སྣང་བྱེད་གཅིག་པུ་དཔའ་བོའི་རྗེ། །ནཱྃ་རོྃ་པྃ་ཞེས་མཁས་གྲུབ་ཆེ་དེར་དད་ཕྱག་བརྩེགས། །རྒྱུད་སྡེ་རྒྱ་མཚོའི་དབུས་ན་ལེགས་གནས་ཤིང་། །ཐུབ་བསྟན་ལྷུན་པོར་བཅས་པའི་འཛིན་མ་འདེགས། །སྙན་བརྒྱུད་ནོར་བུའི་མཛོད་འཆང་སྃ་སྐྱྃ་པྃ། །བརྒྱུད་བཅས་ཀླུ་ཡི་དབང་པོར་གུས་ཕྱག་འཚལ། །གསང་རྒྱུད་ངལ་བསོས་བུ་ཡི་གན་མཛད་ནས། །ཡང་ཟབ་དབང་གི་རྒྱལ་པོ་ཕྱག་མཚན་དུ། །བཞེས་ཏེ་ཚད་མ་བཞི་ལྡན་འདོད་རྒུའི་ཆར། །འབེབས་མཁས་ཚརྃ་པྃ་ཆོས་རྗེ་གཙུག་ན་མཆོད། །ཟབ་གསང་སློབ་བཤད་བུམ་བཟང་ལག་བརྒྱུད་དུ། །རིམ་པར་འབེབས་ལས་བདེ་ཆེན་གནས་སྟེར་བ། །དངོྃས་བརྒྱུདྃ་མཁྃས་དང་གྲུབྃ་པའི་ཚོགས་ཀུན་ལའང་། །མི་ཕྱེད་གུས་པ་རབ་ཀྱི་རྩེ་མོར་གཟུང་། །ཞིང་དང་ཉེ་བའི་ཞིང་སོགས་གནས་གསུམ་གྱི། །དཔའ་མོ་བདེ་བ་མཆོག་གི་དགྱེས་སྡེ་མོ། །ཞིྃང་སྔགྃས་ལྷནྃ་སྐྱེསྃ་རིགས་ཀྱི་ཌཱཀྐི་མ། །བགྲང་ཡས་ཀུན་ཀྱང་འདིར་ནི་རྗེས་བརྩེར་མཛོད། །རབ་དཀར་དུང་གི་ལྗོན་པར་བསྐལ་མེ་ཡིས། །འཁྱུད་པའི་གཟི་བྱིན་ལ་འགྲན་ཞིངྃ་སྐྱོངྃ་མགོྃན། །དམ་ཚིག་ལ་དགོངས་གསང་ཆེན་མྱུར་ལམ་འདིའི། །མེལ་ཚེ་གཡེལ་བ་མེད་པར་མཛོད་ཅིག་ཀྱེ། །གཞན་ཡང་ཆོས་སྲུང་དམ་ཅན་རྒྱ་མཚོ་དང་། །རྒྱུད་སྡེའི་གཉེར་འཆང་མ་སྲིང་རྒྱ་མཚོ་ཡིས། །གསང་ལམ་མ་འཁྲུལ་གང་འདིར་འཆད་སྤྲོ་ན། །རྗེས་བརྩེའི་གནང་བ་བཟང་པོ་ད་སྩོལ་མཛོད། །དེང་དུས་ཐུབ་པའི་བསྟན་མཇུག་སྡུད་ལ་ཉེ། །རང་གིར་སྤྱོད་རྣམས་བདེ་བའི་གྲོང་ལ་དགྱེས། །ཆོས་གཟུགས་ལྟར་སྣང་འཆད་ཉན་ཕྱོགས་ཙམ་ལ། །བློ་ལྟོས་འཆའ་བ་རྟགས་ཙམ་འཛིན་མིན་ནམ། །རང་རྒྱུད་གྲུབ་གཉིས་རྟོགས་པས་ཡོངས་གྲོལ་ཏེ། །གཞན་རྒྱུད་ཐུགས་རྗེ་ཆེན་པོས་བདེ་བླག་འདུལ། །ཡིད་ཆེས་རྒྱུད་དང་རྒྱ་གཞུང་བསླད་མེད་དོན། །གསལ་མཛད་ཁོ་བོའི་བླ་མ་གཅིག་པུར་ངེས། །འདི་ན་ལྐོག་གྱུར་ཉམས་མྱོང་གོ་ཡུལ་དང་། །བྲལ་མོད་སྙན་བརྒྱུད་བདུད་རྩི་མངར་པོའི་རྒྱུན། །མི་ནུབ་སྲིད་དུ་བསྲིངས་པའི་ལྷག་བསམ་གྱིས། །གསལ་ལ་གོ་བདེར་འཆད་འདི་འབྲས་མེད་མིན། །ཐུན་མོང་ཡུལ་མིན་དབང་པོ་ཡང་རབ་ཆོས། །མཁའ་སྤྱོད་གྲོང་དུ་འཁྲིད་པའི་ས་མཁན་སྟེ། །དེས་ཀྱང་མྱུར་བར་མྱང་འདས་གྲོང་སྐྱེལ་ཕྱིར། །མཛེས་པའི་རྒྱན་འདིས་ཀླུབས་ཤིག་ཤེས་ལྡན་དག །བཤད་སྲོལ་གཞན་རྒྱས་མ་བཀབ་པར། །འཁྲུལ་ཟད་ཚད་ཐུབ་གོང་མའི་གསུང་། །འཁྲུགས་བསྡེབས་བདུད་རྩིའི་ཡང་ཞུན་འདི། །སྐལ་བཟང་ལེགས་བྲིས་གཞོན་ནུས་སྤྱོད། །ཅེས་རྣམ་དཀར་དགེ་བའི་ངག་གིས་ལམ་ཡངས་པར་བྱས་ཏེ། དེའང་རྗེ་བཙུན་མཁས་གྲུབ་ཆེན་པོ་བློ་གསལ་རི་ཁྲོད་པས། སྤྱིར་དེང་སང་དུས་སྙིགས་མར་སོང་། ཚེ་ཡུན་ཐུང་། ཤེས་བྱ་རྣམ་གྲངས་མང་། ཇི་ལྟར་བྱས་ཀྱང་བསྟན་པ་དང་སེམས་ཅན་ལ་ཕན་པ་ནི་དཀའ་བས། བསྟན་རྒྱུན་དང་རང་རྒྱུད་ལ་ཕན་ངེས་ཀྱི་དབང་ལུང་ཉན་བཤད་རེ་ཙམ་མ་གཏོགས། འཇིག་རྟེན་གྱི་བྱ་བ་དགྲ་འདུལ་གཉེན་སྐྱོང་སོགས་ཕར་ཞོག རང་དབང་བྱུང་ན་གདུལ་བྱ་ཟང་ཟིང་བསྡུ་བ། ཐོས་བསམ་ཙབ་ཙོབ་བྱེད་པ། འཆད་ཉན་གྱི་འདུ་ལོང་སྒྲུབ་པ་སོགས་གང་ལའང་གཞན་མགོ་བསྐོར་སྤྱད་ལས་དགོས་པ་མེད། མདོར་ཧྲིལ་གྱིས་དྲིལ་ན། ནམ་འཆི་ཆ་མེད་བསམས་ནས་ཚེ་འདི་བློས་གཏང་། ངོ་བསྲུང་དང་འགྲས་འདྲིས་སྤང་། མཆོག་དམན་གང་ལའང་རེ་དོགས་མི་བྱ། ཚེ་འདི་ལ་ཞེན་པ་ཅན་གྱི་རིགས་དང་ལྟ་སྤྱོད་མི་བསྟུན། གྲུབ་མཐའི་ཕྱོགས་ཞེན་བསྐྱུར། རང་ཚོད་རང་གིས་བཟུང་ནས་མཚམས་བསྙེན་སྒྲུབ་བྱས་བྱས་ཀྱི་ཁ་ཁྲལ་འཇལ་འདོད་ཙམ་མིན་པར་ཉམས་ལེན་གཤའ་མ་ཞིག་ལ་རྒས་རྒས་འཆི་འཆིའི་བར་སྙིང་པོར་དྲིལ་བ་འཐད། ཅེས་བདག་གི་བླ་མ་ལ་གདམས་ཤིང་། བདག་གི་བླ་མ་རྗེ་མཁྱེན་བརྩེའི་ཞབས་ཀྱིས་ཀྱང་། དོན་མེད་འཇིག་རྟེན་འཁྲུལ་བའི་བྱ་གཞག་དང་། །དོན་ཉམས་ཆོས་ལྟར་བཅོས་པ་ཀུན་སྤངས་ནས། །དོན་དམ་ངེས་གསང་ཟབ་མོའི་ལམ་འདི་ལ། །དོན་ལྡན་རྩེ་གཅིག་སྒྲུབ་ལ་བརྩོན་པར་མཛོད། །ཅེས་ཇི་སྐད་བརྩེ་བས་གདམས་པ་ལྟར། འཇིག་རྟེན་གྱི་བྱ་གཞག་ལ་རྒྱབ་ཀྱིས་ཕྱོགས་ཏེ། སྙིང་ནས་ཆོས་དོན་དུ་གཉེར་བ་དག་གིས་ནི་ཡང་གསང་སློབ་བཤད་ཀྱི་གདམས་པ་འདི་ལྟ་བུ་ཞིག་ལ་སྙིང་ནས་བརྩོན་པར་བྱ་དགོས་ཏེ། དེས་ནི་ངེས་པ་ཉིད་དུ་སྙིགས་དུས་ཀྱི་ཚེ་ཐུང་གཅིག་ལ་བདེ་བ་ཆེན་པོ་མངོན་དུ་བྱེད་ནུས་པར་གདོན་མི་ཟའོ། །དེའི་ཕྱིར་འདིར་ཡང་གསང་ནཱ་རོ་མཁའ་སྤྱོད་ཀྱི་བསྐྱེད་རྫོགས་ཀྱི་དམིགས་ཁྲིད་ཇི་ལྟར་ནོད་པ་ཞལ་ཤེས་ཀྱིས་བརྒྱན་ནས་བཀླགས་ཆོག་ཏུ་བཀྲལ་བར་བྱའོ། །དེ་ལའང་། བདག་ཅག་གི་སྟོན་པ་མཉམ་མེད་ཐུགས་རྗེ་ཅན་དེ་ཉིད་ཀྱིས་གདུལ་བྱ་རྣམས་ཀྱི་མོས་པ་དང་། བསམ་པ་དང་། ཁམས་དང་། དབང་པོ་དང་། བག་ལ་ཉལ་གྱི་རིམ་པ་དང་རྗེས་སུ་མཐུན་པར་དམ་པའི་ཆོས་ཀྱི་ཕུང་པོ་དཔག་ཏུ་མེད་པ་ཞིག་གསུངས་པ་དེ་དག་ཐམས་ཅད་ཕྱོགས་དང་རིས་སུ་བསྡུ་ན་ཐེག་པ་ཆེན་པོ་དང་། ཐེག་པ་དམན་པ་གཉིས་སུ་འདུ་བ་ལས། གཙོ་བོར་གྱུར་པ་ནི་ཐེག་པ་ཆེན་པོའི་སྡེ་སྣོད་ཡིན། དེ་ལའང་ནང་གསེས་སུ་རྒྱུ་ཕ་རོལ་ཏུ་ཕྱིན་པའི་ཐེག་པ་དང་། འབྲས་བུ་གསང་སྔགས་རྡོ་རྗེ་ཐེག་པ་གཉིས་ལས། འདིར་མཆོག་ཏུ་གྱུར་པ་ཐབས་མང་བ་དང་དཀའ་བ་མེད་པར་མཆོག་སྒྲུབ་ནུས་པ་སོགས་ཁྱད་ཆོས་དུ་མས་མངོན་པར་འཕགས་པ་སྔགས་ཀྱི་ཐེག་པ་ཡིན་ཞིང་། དེ་ལའང་བྱ་སྤྱོད་རྣལ་འབྱོར་བླ་མེད་ཀྱི་རྒྱུད་སྡེ་བཞིར་དབྱེ་བ་ལས། སྙིགས་དུས་ཀྱི་ཚེ་ཐུང་གཅིག་ལ་སངས་རྒྱས་སྒྲུབ་པའི་ཐབས་རྨད་དུ་བྱུང་བ་ནི་རྣལ་འབྱོར་བླ་ན་མེད་པའི་རྒྱུད་སྡེ་རྣམས་ཡིན་ལ། སྔགས་བླ་མེད་ལའང་། ཐབས་སྣང་ཕྱོགས་སྒྱུ་མའི་སྐུ་རྩལ་དུ་བཏོན་པ་ཕ་རྒྱུད་དང་། ཤེས་རབ་སྟོང་ཕྱོགས་དོན་དམ་འོད་གསལ་རྩལ་དུ་བཏོན་པ་མ་རྒྱུད་གཉིས་ལས་མཐར་ཐུག་མཆོག་དམན་གྱི་ཁྱད་པར་མེད་ཀྱང་། སྙིགས་མའི་དུས་འདིར་འགྲུབ་ཐག་ཉེ་ཞིང་བྱིན་རླབས་ཀྱི་ཚན་ཁ་ཤིན་ཏུ་ཆེ་བ་ནི་རྣལ་འབྱོར་མ་རྒྱུད་ཀྱི་སྐོར་ཡིན། དེ་ལའང་གྲངས་ཀྱིས་དབྱེ་ན་བྱེ་བ་ཕྲག་བཅུ་དྲུག་ཡོད་པའི་ནང་ནས་གསང་མཐའ་འཁོར་ལོ་སྡོམ་པའི་སྐོར་ནི། སྟོན་པས་རི་རབ་ཀྱི་རྩེ་མོར་དཀྱིལ་འཁོར་དངོས་སུ་སྤྲུལ་ཏེ་རྒྱུད་གསུངས་པའི་དཀྱིལ་འཁོར་དེང་སང་ཡང་དངོས་སུ་བཞུགས་ནས་འཛམ་བུའི་གླིང་གི་ཡུལ་ཉི་ཤུ་རྩ་བཞི་སོགས་སུ་ཕོ་ཉ་གསུམ་གྱི་སྤྲུལ་པ་དཔག་ཏུ་མེད་པས་འགྲོ་བའི་དོན་མཛད་པ་དང་། བཤད་རྒྱུད་རྣམ་པ་ལྔས་བཀྲལ་བའི་བདེ་མཆོག་གསང་མཐའི་ལམ་མཆོག་ཏུ་ཟབ་པ་སོགས་རྒྱུ་མཚན་དུ་མས་རབ་དང་། མཆོག་དང་། ཕུལ་དུ་གྱུར་པ་ཡིན་ལ། དེ་ལའང་པཎ་གྲུབ་རྣམས་ཀྱིས་དགོངས་པ་འགྲེལ་ཚུལ་མི་འདྲ་བའི་དབང་གིས་བཀའ་སྲོལ་མང་དུ་བཞུགས་པ་ལས། རྒྱལ་མཚན་གྱི་ཏོག་ལྟར་མངོན་པར་མཐོ་བ་ནི་རྩ་རྒྱུད་ནག་པོའི་སྐོར། ཀུན་སྤྱོད་ལཱུ་ཧིའི་སྐོར། ཟབ་དོན་དྲིལ་བུའི་སྐོར་ཏེ། སློབ་དཔོན་ཆེན་པོ་ལཱུ་ནག་དྲིལ་གསུམ་གྱིས་བཀྲལ་བའི་ཟབ་ལམ་རྣམས་ཡིན་ཞིང་། དེ་དག་གི་ཟབ་དོན་མཐར་ཐུག་པ་སྙིང་པོ་ལྟ་བུ་ནི་ཡང་ཟབ་ནཱ་རོའི་སྐོར་འདི་ཉིད་ཁོ་ན་སྟེ། དེའང་གདམས་པ་འདི་ཉིད་རྗེ་བཙུན་རྡོ་རྗེ་རྣལ་འབྱོར་མ་རང་ཉིད་ཀྱིས་པཎ་གྲུབ་དབང་པོ་ནཱ་རོ་ཏ་པ་ལ་དངོས་སུ་གནང་ཞིང་། གྲུབ་དབང་ནཱ་རོ་ཏ་པ་དེ་ཉིད་ཀྱིས་ཀྱང་། རྒྱ་གར་དུ་གཉིས་སྐྱེས་མཆོག་གཉིས་ལ་སོགས་པའི་སློབ་མ་པཎ་གྲུབ་བཅུ་གཉིས་ཙམ་ཡོད་པ་དང་། བོད་ཡུལ་ནས་ལྷོ་བྲག་མར་པ་ཆོས་ཀྱི་བློ་གྲོས་སོགས་དཀའ་བ་དཔག་མེད་སྤྱད་པའི་གྲགས་ཆེན་གྱི་སློབ་མ་སུ་ལའང་མིང་ཙམ་ཡང་མ་གནང་བར། བལ་པོ་ཕམ་མཐིང་པ་གཅེན་འཇིགས་མེད་གྲགས་པ་དང་། གཅུང་ངག་གི་དབང་ཕྱུག་གྲགས་པ་སྟེ་སྐུ་མཆེད་གཉིས་ཁོ་ན་ལ་སློབ་བཤད་ཆིག་བརྒྱུད་ཀྱི་ཚུལ་དུ་གནང་བ། ཀློག་སྐྱ་ཤེས་རབ་བརྩེགས་དང་། མལ་ལོ་ཙཱ་བ་བློ་གྲོས་གྲགས་པ་གཉིས་ལས་རིམ་པར་བརྒྱུད་དེ་རྗེ་བཙུན་ས་སྐྱ་པ་ཆེན་པོའི་ཕྱག་ཏུ་བབས་པ་ལས། གངས་ལྗོངས་བསྟན་པའི་མངའ་བདག་རྗེ་བཙུན་ས་སྐྱ་པ་ཆེན་པོ་ཡབ་སྲས་རྣམས་ལ་རྣལ་འབྱོར་བླ་མེད་དང་རྗེས་སུ་འབྲེལ་བའི་གདམས་པ་རྒྱ་མཚོ་ལྟ་བུ་ཞིག་བཞུགས་པ་ལས་གཙོ་བོར་གྱུར་པ་ལྕགས་རི་ལས་མི་འདའ་བའི་གསེར་ཆོས་བཅུ་གསུམ་མམ་བཅུ་བཞིར་གྲགས་པ་ལས་གཙོ་བོ་ནི་མཆོག་སྒྲུབ་པས་ཐུན་མོང་ཞར་ལ་འབྱུང་བ་དམར་པོ་སྐོར་གསུམ་གྱི་སྐོར་དང་། དེ་ལའང་སྙིང་པོ་ཁོ་ན་བ་ནི་ལུས་འདི་མ་སྤངས་པར་མཁའ་སྤྱོད་དུ་བགྲོད་པར་བྱེད་པ་ཟབ་པ་ལས་ཀྱང་ཆེས་ཟབ་པ་རྗེ་བཙུན་ནཱ་རོ་མཁའ་སྤྱོད་ཅེས་གྲགས་ཤིང་། བདག་ཆེན་རྡོ་རྗེ་འཆང་བློ་གྲོས་རྒྱལ་མཚན་ཡན་སྙན་བརྒྱུད་ཁོ་ནའི་ཚུལ་གྱིས། བླ་མ་དམ་པ་བསོད་རྒྱལ་པའི་དབོན་བརྒྱུད་རིན་ཆེན་སྒང་པའི་གདུང་རིགས་ཞལ་ངོ་ཁོ་ནར་ཆིག་བརྒྱུད་དུ་བཞུགས་པ་ལས་གཞན་གང་གིས་ཀྱང་རྣ་བར་ཐོས་པ་ཙམ་ཡང་མི་འགྱུར་བ་ལྟ་བུ་ལས། བདག་ཆེན་རྡོ་རྗེ་འཆང་གིས་གསུང་ངག་སློབ་བཤད་ཀྱི་གདམས་པ་མཐའ་དག་འཕགས་ཡུལ་གྱི་གྲུབ་དབང་བྲམ་ཟེ་མཆོག་སྲེད་ཀྱི་རྣམ་སྤྲུལ་རྡོ་རིང་ཀུན་སྤངས་ཆེན་པོ་ཀུན་བཟང་ཆོས་ཀྱི་ཉི་མ་བློ་ལྡན་ཤེས་རབ་དཔལ་བཟང་པོ་ལ་མ་ཚང་བ་མེད་པར་སྩལ་ཞིང་། དེས་རྡོ་རྗེ་འཆང་དབང་ཚར་པ་ཆོས་རྗེ་བློ་གསལ་རྒྱ་མཚོ་གྲགས་པ་རྒྱལ་མཚན་དཔལ་བཟང་པོ་ལ་གནང་། དེ་ནས་བཟུང་སྟེ་ཚར་ལུགས་ཐུན་མོང་མ་ཡིན་པ་སྙན་བརྒྱུད་ཚད་མ་བཞི་ལྡན་«་་་་་དབང་གི་ཆུ་བོ་མ་ནུབ་པ། བྱིན་རླབས་ཀྱི་བརྒྱུད་པ་མ་ཉམས་པ། གདམས་ངག་»གི་སརྒ་མ་ལོག་པ། མོས་གུས་ཀྱིས་བསམས་པ་ཚིམ་པ་སྟེ་སྙན་བརྒྱུད་བཞི་དང་། བླ་མ་ཚད་མ། ལུང་ཚད་མ། བསྟན་བཅོས་ཚད་མ། ཉམས་མྱོང་ཚད་མ་སྟེ་ཚད་མ་བཞིའོ། །མཆན། ཞེས་མཚན་དུ་གྲགས་ཤིང་། སྣོད་ལྡན་གྱི་སློབ་མ་རྣམས་ལ་རིམ་གྱིས་དར་རྒྱས་སུ་གྱུར་པ་ཡིན་ལ། དེ་མིན་དགེ་ཞྭ་བོ་ཇོ་སོགས་སུའང་སྨིན་གྲོལ་ཐོར་བུ་དང་། ངོར་རྫོང་གོང་གསུམ་དུ་ལེགས་པར་དར་ཀྱང་གཙོ་ཆེ་བ་ནི་ཚར་ལུགས་ཐུན་མོང་མ་ཡིན་པ་འདི་ཁོ་ན་ཡིན་གསུངས། དེ་ལྟ་བུའི་ཟབ་ལམ་ནཱ་རོ་མཁའ་སྤྱོད་ཀྱི་བསྐྱེད་རྫོགས་ཟབ་མོའི་གདམས་པ་ཉམས་སུ་བླང་བར་བྱ་བ་ལ་ས་བཅད་གསུམ་སྟེ། གང་གིས་ཉམས་སུ་ལེན་པའི་རྟེན་གྱི་གང་ཟག དེས་ཉམས་སུ་བླང་བྱའི་ལམ་དངོས། ལམ་དེ་མཐར་ཕྱིན་པའི་འབྲས་བུའོ། །དང་པོ་ལ། སྨིན་ལམ་ལ་འཇུག་རུང་གི་གང་ཟག་དང་། གྲོལ་ལམ་སྒོམ་རུང་གི་གང་ཟག་གཉིས་ཀྱི། དང་པོ་ལ་རབ་རྒྱུད་སྡེ་ནས་གསུངས་པའི་ཉན་པ་པོའི་མཚན་ཉིད་ཚང་ཞིང་། འཁོར་ལོ་སྡོམ་པ་ལཱུ་ནག་དྲིལ་གསུམ་གང་རུང་གི་རྡུལ་མཚོན་ནམ། རས་བྲིས་ཀྱི་དཀྱིལ་འཁོར་དུ་དབང་གིས་སྨིན་པ་དང་། འབྲིང་བདེ་མཆོག་གང་རིགས་ཞིག་གི་དབང་ཐོབ་པ། ཐ་མའང་ཀྱཻ་རྡོར་མན་ངག་ལུགས་ལྟ་བུའི་མ་རྒྱུད་ཀྱི་དཀྱིལ་འཁོར་གང་ཡང་རུང་བའི་དབང་བཞི་ཐོབ་ཅིང་དམ་ཚིག་དང་སྡོམ་པ་རྣམ་པར་དག་པ་ཞིག་དགོས་སོ། །གཉིས་པ་ནི། དེ་ལྟ་བུའི་གང་ཟག་དེས། ལྟེ་བའི་ཙཎྜ་ལཱི་ནང་གི་རྣལ་འབྱོར་མའི་ངོ་བོར་ཡེ་གདོད་མ་ཉིད་ནས་ལྷན་སྐྱེས་སུ་བཞུགས་པ་མངོན་སུམ་དུ་ངོ་སྤྲོད་པར་བྱེད་པའི་ཐབས་སིནྡྷུ་རའི་དཀྱིལ་འཁོར་དུ་བྱིན་རླབས་ཕྱག་ལེན་འཁྲུལ་པ་མེད་པ་ལེགས་པར་ཐོབ་ཅིང་ཆག་མེད་དུ་ཉམས་སུ་བླང་འདོད་པ་ཞིག་དགོས་ཏེ། སིནྡྷུ་རའི་བྱིན་རླབས་ཀྱི་ཡིག་ཆའང་རྗེ་སངས་རྒྱས་དཔལ་བཟང་གིས་མཛད་པའི་ཡིག་རྙིང་བེའུ་བུམ་དུ་བཞུགས་པ་དེ་གཙོ་ཆེ་ཡང་། དེའི་དགོངས་པ་ཐམས་ཅད་འདུས་པ་ཚར་ཆེན་རིན་པོ་ཆེས་མཛད་པའི་སྒྲུབ་དཀྱིལ་མཁའ་སྤྱོད་སྒྲུབ་པའི་ཉེ་ལམ་མམ། དེ་ཉིད་གནས་གསར་རྡོ་རྗེ་འཆང་གིས་ནག་འགྲོས་སུ་མཛད་པ་དང་། ཞྭ་ལུ་བ་རིན་ཆེན་བློ་གསལ་བསྟན་སྐྱོང་གིས་མཛད་པའི་བྱིན་རླབས་ཀྱི་ཆོ་གའི་མཚམས་སྦྱོར་རྣམས་ཀྱི་སྟེང་ནས་ཐོབ་པ་ངེས་པར་དགོས་གསུངས། ༈ །གཉིས་པ་ཉམས་སུ་བླང་བྱའི་ལམ་དངོས་ལའང་མཁའ་སྤྱོད་རིག་པ་འཛིན་པའི་རྟེན་གཙོ་བོར་སྒྲུབ་པ་བསྐྱེད་རིམ་རྣལ་འབྱོར་བཅུ་གཅིག་དང་། མཁའ་སྤྱོད་ཆེན་མོ་མཆོག་གི་གོ་འཕང་གཙོ་བོར་སྒྲུབ་པ་རྫོགས་རིམ་རྩ་དབུ་མ་དང་གཉིས་སུ་ཡོད་པ་ལས།